ନଭେମ୍ବର ମାସର ପରୀକ୍ଷାରେ କେବଳ ଅବଜେକ୍ଟିଭ୍ ବା MCQ ପ୍ରଶ୍ନପତ୍ରକୁ ନେଇ ପରୀକ୍ଷା ହେବ । ସ୍ଥିତି ଭଲ ଥିଲେ ଅଫଲାଇନ୍ ପରୀକ୍ଷା କରିପାରିବେ ସ୍କୁଲମାନେ । ପ୍ରୋଜେକ୍ଟ ଓ ପ୍ରାକ୍ଟିକାଲ ରେକର୍ଡ଼ ରଖିବାକୁ ସ୍କୁଲଗୁଡି଼କୁ ନିର୍ଦ୍ଦେଶ ଦେଇଛି ସି.ବି.ଏସ୍.ଇ.।
ନଭେମ୍ବରରୁ ଡିସେମ୍ବର ମଧ୍ୟରେ ପ୍ରଥମ ବୋର୍ଡ଼ ପରୀକ୍ଷା ହେବ । (ପ୍ରତୀକାତ୍ମକ ଛବି)
Share this:
ଭୁବନେଶ୍ୱରଃ କରୋନା କାଳରେ ସି.ବି.ଏସ୍.ଇ. ବୋର୍ଡ଼ ପରୀକ୍ଷାକୁ ନେଇ ଆସିଛି ଆଶ୍ୱସ୍ତିକର ଖବର । ବର୍ଷରେ ଥରେ ବୋର୍ଡ଼ ପରୀକ୍ଷା ଜାଗାରେ ୫୦-୫୦ ମାର୍କର ଦୁଇ ଥର ପରୀକ୍ଷା ହେବ । ପ୍ରଥମ ପରୀକ୍ଷାରେ ସିଲାବସର ଅଧା ବିଷୟରୁ ଓ ପର ପରୀକ୍ଷାରେ ବାକି ସିଲାବସରୁ ପ୍ରଶ୍ନ ଆସିବ। ଏହା ଦ୍ୱାରା ପିଲାଙ୍କ ବୋଝ ହାଲୁକା ହେବା ସହ ମାର୍କିଂରେ ସୁବିଧା ହେବ ।
ସି.ବି.ଏସ୍.ଇ.ର ନୂଆ ଫର୍ମାଟକୁ ନେଇ ଛାତ୍ରଛାତ୍ରୀ ଓ ଅଭିଭାବକମାନେ ଖୁସି ପ୍ରକାଶ କରିଛନ୍ତି । ପରୀକ୍ଷା ସମ୍ପୂର୍ଣ୍ଣ ବାତିଲ ହେବା ଅପେକ୍ଷା ପରୀକ୍ଷା ହେବା ଭଲ ବୋଲି କହିଛନ୍ତି ସେମାନେ । ଦୁଇ ଥର ବୋର୍ଡ଼ ପରୀକ୍ଷା ପିଲାଙ୍କୁ ସହଜ ହେବା ସହ ସ୍କୁଲ୍ କର୍ତ୍ତୃପକ୍ଷଙ୍କୁ ନମ୍ବର ଦେବାରେ ବି ସାହାଯ୍ୟ କରିବ । ନଭେମ୍ବରରେ ହେବାକୁ ଥିବା ପ୍ରଥମ ପର୍ଯ୍ୟାୟ ବୋର୍ଡ଼ ପରୀକ୍ଷା ପାଇଁ ସ୍କୁଲ୍ କର୍ତ୍ତୃପକ୍ଷ ପାଠପଢ଼ା ଆରମ୍ଭ କରିଥିବା କହିଛନ୍ତି ।
ଏହା ବି ପଢ଼ନ୍ତୁ | ଯଦି ଆପଣଙ୍କ ପାଖରେ ୭୮୬ ଅଙ୍କ ବିଶିଷ୍ଟ କୌଣସି ନୋଟ୍ ଅଛି ତାହେଲେ ଆପଣ ଲକ୍ଷପତି ହେବେ!
"ଏହା ସି.ବି.ଏସ୍.ଇ.ର ଏକ ଭଲ ନିଷ୍ପତ୍ତି । ଏହା ଦ୍ୱାରା ବର୍ଷ ଆରମ୍ଭରୁ ଏକ ସ୍ପଷ୍ଟ ଚିତ୍ର ସାମନା କୁ ଆସିଛି । ଯେହେତୁ ଏ ବର୍ଷ ନବମ ଶ୍ରେଣୀର ପରୀକ୍ଷା ହୋଇନାହିଁ, ତେଣୁ ବୋର୍ଡ଼ ପରୀକ୍ଷା ହେବା ନିହାତି ଦରକାର । ନଚେତ୍ ପିଲାଙ୍କୁ ନମ୍ବର ଦେବା କଷ୍ଟକର ହୋଇପଡି଼ବ । ଶିକ୍ଷକଶିକ୍ଷୟିତ୍ରୀଙ୍କୁ ବି ଏହି ନୂଆ ବ୍ୟବସ୍ଥା ସୁବିଧାଜନକ ହେବ," କହିଛନ୍ତି ଚନ୍ଦ୍ରଶେଖରପୁର ଡି.ଏ.ଭି. ସ୍କୁଲ୍ ଅଧ୍ୟକ୍ଷ କେଶବ ଚନ୍ଦ୍ର ଶତପଥି ।
ନଭେମ୍ବରରୁ ଡିସେମ୍ବର ମଧ୍ୟରେ ପ୍ରଥମ ବୋର୍ଡ଼ ପରୀକ୍ଷା ହେବାକୁ ଥିବା ବେଳେ ଫେବୃଆରୀ ଓ ମାର୍ଚ୍ଚ ମାସ ମଧ୍ୟରେ ହେବ ଦ୍ବିତୀୟ ବୋର୍ଡ଼ ପରୀକ୍ଷା। ପ୍ରତି ପରୀକ୍ଷାରେ ସିଲାବସର ୫୦% ବିଷୟରୁ ପ୍ରଶ୍ନ ଆସିବ । ହେଲେ ନଭେମ୍ବର ମାସରେ କେବଳ ଅବଜେକ୍ଟିଭ୍ ବା ଏମ୍.ସି.କ୍ୟୁ. ପ୍ରଶ୍ନପତ୍ରକୁ ନେଇ ପରୀକ୍ଷା ହେବ । ସ୍ଥିତି ଭଲ ଥିଲେ ଅଫଲାଇନ ପରୀକ୍ଷା କରିପାରିବେ ସ୍କୁଲମାନେ । ସେଥି ପାଇଁ ସ୍ୱତନ୍ତ୍ର ଅବଜର୍ଭର୍ ରହିବେ। ନଚେତ ଅନଲାଇନରେ ହେବ ପରୀକ୍ଷା ।
ପ୍ରୋଜେକ୍ଟ ଓ ପ୍ରାକ୍ଟିକାଲ ରେକର୍ଡ଼ ରଖିବାକୁ ସ୍କୁଲଗୁଡି଼କୁ ନିର୍ଦ୍ଦେଶ ଦେଇଛି ସି.ବି.ଏସ୍.ଇ.। ଏହାକୁ କେନ୍ଦ୍ର କରି ଆବଶ୍ୟକ ସ୍ଥଳେ ମାର୍କ ଦିଆଯିବ। କରୋନା ମହାମାରୀ ସମୟରେ ପରୀକ୍ଷାକୁ ସହଜ ଓ ସରଳ କରିବା ସହ ଫାଇନାଲ୍ ପରୀକ୍ଷା ପାଇଁ ମାର୍କ ଦେବାର ବ୍ୟବସ୍ଥା କରିବା ଉଦ୍ଦେଶ୍ୟରେ ଏଭଳି ନିୟମ ଲାଗୁ ହୋଇଛି । ଏହା ଦ୍ୱାରା ସ୍କୁଲ କର୍ତ୍ତୃପକ୍ଷଙ୍କୁ ବର୍ତ୍ତମାନ ପାଠପଢ଼ାର ଦିଗ ଉପରେ ଏକ ସ୍ପଷ୍ଟ ଧାରଣା ମିଳିଛି ।
"ବର୍ଷ ଆରମ୍ଭରୁ ପରୀକ୍ଷା ବିଷୟରେ ଏହି ନିଷ୍ପତ୍ତି ସ୍ୱାଗତଯୋଗ୍ୟ । ପିଲାମାନେ ଜାଣିପାରିବେ ସେମାନଙ୍କୁ କେତେବେଳେ କ'ଣ ପଢ଼ିବାର ଅଛି । ସ୍କୁଲ୍ ସ୍ତରରେ ହେଉ ନା କାହିଁକି, ପରୀକ୍ଷା ହେବା ଦରକାର," କହିଛନ୍ତି ଅଭିଭାବିକା ସ୍ମୃତିଲତା ।
ସାଇ ଇଣ୍ଟରନ୍ୟାସନାଲ୍ ସ୍କୁଲର ଦ୍ୱାଦଶ ଶ୍ରେଣୀ ଛାତ୍ରୀ ଶେଫାଳୀ କହିଛନ୍ତି ଯେ ଅଧା ଅଧା ପରୀକ୍ଷା ହେଲେ ପିଲାମାନେ ଅଧିକ ଭଲରେ ପରୀକ୍ଷା ଦେଇପାରିବେ । "ଯେକୌଣସି ଗୋଟିଏ ପରୀକ୍ଷା ହେଲେ ବି ଭଲ । ଯଦି ଭବିଷ୍ୟତରେ ସ୍ଥିତି ଖରାପ ହେଲା ଓ ପରୀକ୍ଷା ବାତିଲ କରିବାକୁ ପଡ଼ିଲା, ତେବେ ଗୋଟିଏ ପରୀକ୍ଷା ଆଧାରରେ ଆମର ଆସେସମେଣ୍ଟ୍ ହୋଇପାରିବ," ସେ କହିଛନ୍ତି ।
ଚଳିତ ବର୍ଷ କରୋନା ଭାଇରସ୍ ସଂକ୍ରମଣର ଭୟାବହତାକୁ ଦୃଷ୍ଟିରେ ରଖି ସି.ବି.ଏସ୍.ଇ. ସମେତ ସବୁ ବୋର୍ଡ଼ ପରୀକ୍ଷାକୁ ବାତିଲ କରାଯାଇଥିଲା । ଏହା ଦ୍ୱାରା ଛାତ୍ରଛାତ୍ରୀମାନେ ଅନେକ କ୍ଷତି ସହିଛନ୍ତି । ଅନେକ ରାଜ୍ୟରେ ଆଦୌ ପରୀକ୍ଷା ହୋଇ ନ ଥିବାରୁ ବିଗତ ବର୍ଷର ପରୀକ୍ଷାକୁ ଆଧାର କରି ମୂଲ୍ୟାୟନ କରିବାକୁ ପଡି଼ଥିଲା । ତେଣୁ ଚଳିତ ଶିକ୍ଷା ବର୍ଷ ଆରମ୍ଭରୁ ଏଭଳି ନିଷ୍ପତ୍ତି ନେଇଛି ସି.ବି.ଏସ୍.ଇ.। ଛାତ୍ରଛାତ୍ରୀମାନେ ପରୀକ୍ଷାକୁ ନେଇ ବେଶ୍ ଉତ୍ସାହିତ ଅଛନ୍ତି ।
ବର୍ତ୍ତମାନ ସି.ବି.ଏସ୍.ଇ. ଭଳି ଓଡ଼ିଶା ରାଜ୍ୟ ମାଧ୍ୟମିକ ବୋର୍ଡ଼ ଓ ଗଣ ଶିକ୍ଷା ବିଭାଗ ନିଷ୍ପତ୍ତି ନେବେ କି ପୂର୍ବ ଭଳି ବ୍ୟବସ୍ଥା ଚାଲୁ ରହିବ ତାକୁ ନେଇ ସ୍ପଷ୍ଟତା ଆସିବା ବାକି ଅଛି ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
